**Informatīvais ziņojums**

**“Par Latvijas inovāciju un tehnoloģiju atbalsta fonda izveides progresu”**

**Kopsavilkums**

Informatīvais ziņojums “Par Latvijas inovāciju un tehnoloģiju atbalsta fonda izveides progresu” (turpmāk – Ziņojums) sagatavots, lai izpildītu Ministru prezidenta 2018.gada 27.jūnija rezolūcijā Nr.12/2018-JUR-81 (turpmāk – rezolūcija) doto uzdevumu. Rezolūcijā Ekonomikas ministrijai sadarbībā ar Izglītības un zinātnes ministriju un Finanšu ministriju uzdots nodrošināt Saeimas 2018.gada 21.jūnija paziņojumā “Par Latvijas inovāciju un tehnoloģiju atbalsta fonda izveidi”[[1]](#footnote-1) (turpmāk – Saeimas paziņojums) noteikto uzdevumu izpildi, t.sk. uzdots iesniegt Ministru kabinetā priekšlikumus attiecībā uz Latvijas inovāciju un tehnoloģiju atbalsta fonda (turpmāk – fonds) izveidi. Vienlaikus ziņojumā ietverts piedāvājums turpmākām rīcībām.

**Jautājuma virzība**

Ekonomikas ministrija sagatavoja un 2018.gada 8.oktobrī Izglītības un zinātnes ministrijai, Finanšu ministrijai un Tieslietu ministrijai nosūtīja ziņojuma projektu “Par Latvijas inovācijas un tehnoloģiju atbalsta fonda izveidi” (turpmāk – ziņojuma projekts). Ziņojuma projektā tika iekļauts esošās situācijas raksturojums inovācijas jomā, fonda izveides pamatojums, īss izklāsts par fonda mērķi, galvenajiem darbības virzieniem un uzdevumiem, fonda organizatoriskā struktūra un juridiskā forma, kā arī iespējamie finansējuma avoti un turpmākie soļi. Ziņojuma projektā tika iekļauts piedāvājums pilotprojekta īstenošanai ar nolūku novērtēt fonda darbības potenciālu. Ziņojuma projektā iekļautie fonda darbības pamatprincipi tika balstīti uz Saeimas paziņojumā un Saeimas Ilgtspējīgas attīstības komisijas 2018.gada 15.jūnija lēmumā “Par Latvijas inovāciju un tehnoloģiju atbalsta fonda izveidi”[[2]](#footnote-2) noteikto.

Ievērojot saņemtos Izglītības un zinātnes ministrijas, Finanšu ministrijas un Tieslietu ministrijas viedokļus, tika identificēti vairāki konceptuāli jautājumi , par kuriem nepieciešamas papildus diskusijas pirms konkrētu priekšlikumu virzības apstiprināšanai Ministru kabinetā (turpmāk –MK), piemēram, kā būtiskākie minami:

*Finanšu ministrija:*

* […] atbilstoši MK 2018.gada 10.aprīļa sēdē apstiprinātajai programmai “Latvijas Stabilitātes programma 2018.-2021.gadam” fiskālā telpa 2019. un 2020.gadā nav pieejama, bet 2021.gadā tās apmērs nav pietiekošs, ja gadījumā no valsts budžeta fonda izveidei nepieciešams finansējums 50 milj. euro apmērā.
* […] kopumā nav atbalstāma ziņojuma projektā paredzētā jaunas valsts kapitālsabiedrības izveide, jo tas radīs papildu administratīvo slogu kapitālsabiedrības pārvaldībā iesaistītajām valsts iestādēm. Uzskatām, ka atbalstāmākais LITAF izveides modelis būtu to veidot kā jau esošas finansēšanas institūcijas administrētu programmu [...].

*Izglītības un zinātnes ministrija:*

* […] nepieciešams vērtēt fonda lomu un vietu kopējā zinātnes un inovāciju pārvaldības telpā un pret jomas esošo tiesisko regulējumu. Eiropas Komisijas pētījumā par Latvijas zinātnes finansēšanas sistēmu Latvijai ir sniegta rekomendācija novērst sadrumstalotību un centralizēt zinātnes un inovāciju finansēšanas institūcijas, nodrošinot nepieciešamo administratīvo un zinātniskās ekspertīzes kritisko masu un kapacitāti […].

Vienlaikus, ar nolūku izpildīt Saeimas paziņojumā doto uzdevumu, kas paredz, ka MK līdz 2018.gada 1.novembrim jāinformē Saeima par Saeimas lēmumā noteikto uzdevumu īstenošanas gaitu, Ekonomikas ministrijas pārstāvis 2018.gada 24.oktobrī piedalījās Saeimas Ilgtspējīgas attīstības komisijas (turpmāk – IAK) sēdē[[3]](#footnote-3), kurā ziņoja par fonda ieviešanas gaitu, t.sk. praktiski plānotajiem soļiem fonda izveides nodrošināšanai sākot ar 2021.gadu. Saeimas IAK 24.oktobra sēdē piedalījās pārstāvji arī no Izglītības un zinātnes ministrijas, Finanšu ministrijas, Pārresoru koordinācijas centra, Attīstības finanšu institūcijas “Altum”, Latvijas Tirdzniecības un rūpniecības kameras, Latvijas Zinātnes padomes, Rīgas Tehniskās universitātes, Rīgas Stradiņa universitātes, Elektronikas un datorzinātņu institūta. Galvenie Saeimas IAK secinājumi, saskaņā ar sēdes protokolu[[4]](#footnote-4), ir sekojoši:

1. Fonda izveidei vajadzētu būt premjerministra pārraudzībā,
2. Nepieciešama cilvēkkapitāla attīstība, piemēram, industrijas doktoru programmas vai līdzīgas programmas, t.sk. zinātnē balstītu jaunuzņēmumu izveide,
3. Latvijas Zinātnes padome jāiesaista izvērtēšanā kā neatkarīga institūcija,
4. Fondā jābūt elastībai gan pret jomām, gan pret privāto finansējumu, gan ārpus Rīgas reģionu iesaisti.

**Priekšlikumi turpmākai rīcībai**

 Saeimas paziņojumā MK dotā uzdevuma tālākai izpildei piedāvājums veikt sekojošus pasākumus:

* Ekonomikas ministrijai sadarbībā ar Izglītības un zinātnes ministriju izvērtēt fonda lomu un vietu kopējā zinātnes un inovāciju pārvaldības telpā.
* Ekonomikas ministrijai sadarbībā ar Finanšu ministriju un Izglītības un zinātnes ministriju izstrādāt priekšlikumus fonda finansēšanai no valsts budžeta un privātajiem līdzekļiem.
* Ekonomikas ministrijai sadarbībā ar Izglītības un zinātnes ministriju izvērtēt iespēju īstenot pilotprojektu ar nolūku novērtēt fonda darbības potenciālu.
* Ekonomikas ministrijai, atbilstoši Saeimas paziņojumā noteiktajam, līdz 2019.gada 1.jūnijam informēt Saeimu par noteikto uzdevumu izpildes gaitu, ziņojumā iekļaujot informāciju par kopīgi ar Izglītības un zinātnes ministriju veikto novērtējumu par fonda lomu un vietu kopējā zinātnes un inovāciju pārvaldības telpā, kā arī kopīgi ar Finanšu ministriju un Izglītības un zinātnes ministriju sagatavotajiem priekšlikumiem fonda finansēšanai no valsts budžeta un privātajiem līdzekļiem.

Ministru prezidents M.Kučinskis

Ministru prezidenta biedrs,

ekonomikas ministrs A.Ašeradens

Iesniedzējs:

Ministru prezidenta biedrs,

ekonomikas ministrs A.Ašeradens

Vīza: valsts sekretārs Ē.Eglītis

27.11.2018.

M.Jansons, 67013057

Martins.Jansons@em.gov.lv

1. <https://likumi.lv/ta/id/299863-par-latvijas-inovaciju-un-tehnologiju-atbalsta-fonda-izveidi> (skatīts 27.11.2018.) [↑](#footnote-ref-1)
2. <http://titania.saeima.lv/LIVS12/saeimalivs_lmp.nsf/0/866479B3F2FA47BEC22582AD0049EC34?OpenDocument>

 (skatīts 27.11.2018.) [↑](#footnote-ref-2)
3. <http://ilgtspejigaattistiba.saeima.lv/raksti/879-2018-gada-24-oktobris> (skatīts 27.11.2018.)

 <http://titania.saeima.lv/livs/saeimasnotikumi.nsf/0/A1D6A64781905BBFC225832800267EA7?OpenDocument&prevCat>

 (skatīts 27.11.2018.) [↑](#footnote-ref-3)
4. <http://ilgtspejigaattistiba.saeima.lv/komisijas-sezu-protokoli/872-2018-gada-24-oktobris> (skatīts 27.11.2018.) [↑](#footnote-ref-4)